text: 40-årig skal 19 måneder i fængsel efter spritkørsel nr. 19
  13 maj 2016 kl. 09.47
  En 40-årig mand fra Gram skal 19 måneder i fængsel for fire tilfælde af spritkørsel, selvom han har utallige spritdomme bag sig og derfor var fradømt kørekortet.
  
  Manden er tidligere dømt for 15 tilfælde af spirituskørsel og for i 16 tilfælde at have kørt bil uden førerret.
  Under den seneste sag nægtede han kun et af de fire forhold i tiltalen om spritkørsel. Han forklarede i Retten i Kolding, at han blot sad på en rasteplads med bilen startet og selen på, men ikke havde til hensigt at køre i bilen.
  Retten tilsidesatte dog forklaringen som utroværdig, og den 40-årige blev derfor dømt for alle fire forhold.
  Ud over 1 år og 7 måneders ubetinget fængsel, konfiskerede retten også de tre biler, der blev anvendt og frakendte ham retten til at køre bil i 10 år. Det oplyser Sydøstjyllands Politi i en pressemeddelelse.
  